

בס"ד

בס"ד

פרשת בא, תשפ"ב, מספר 1452

**שאילת כלי כסף וכלי זהב מהמצרים- הצידוק המוסרי והתיאולוגי**

**שמעון שרביט**

בהתגלות ה' בסנה נאמר למשה: "וְנָתַתִּי אֶת חֵן הָעָם הַזֶּה בְּעֵינֵי מִצְרָיִם וְהָיָה כִּי תֵלֵכוּן לֹא תֵלְכוּ רֵיקָם. וְשָׁאֲלָה אִשָּׁה מִשְּׁכֶנְתָּהּ וּמִגָּרַת בֵּיתָהּ כְּלֵי כֶסֶף וּכְלֵי זָהָב וּשְׂמָלֹת וְשַׂמְתֶּם עַל בְּנֵיכֶם וְעַל בְּנֹתֵיכֶם וְנִצַּלְתֶּם אֶת מִצְרָיִם" (שמ' ג:כא-כב). והדברים נשנים בלשון דומה לפני מכת בכורות, ובפעם השלישית, ביציאת מצרים, התורה מספרת על מימוש השאילה: "וּבְנֵי יִשְׂרָאֵל עָשׂוּ כִּדְבַר מֹשֶׁה וַיִּשְׁאֲלוּ מִמִּצְרַיִם כְּלֵי כֶסֶף וּכְלֵי זָהָב וּשְׂמָלֹת. וַה' נָתַן אֶת חֵן הָעָם בְּעֵינֵי מִצְרַיִם וַיַּשְׁאִלוּם וַיְנַצְּלוּ אֶת מִצְרָיִם" (שמ' יב:לה-לו).

חכמי ישראל שבכל הדורות נדרשו להתמודד עם שאלות מוסריות ואמוניות קשות בפרשה זו, ובראשן: 1. משמעות הפועל "שאל מ-" היא: 'קיבל על מנת להחזיר', והרי בני ישראל ביקשו לצאת ממצרים ולא היה בדעתם להחזיר?! זוהי גנבת דעת ועימה גנבת ממון! 2. שאילת הכלים אינה פרי פעולה ספונטנית של העם, אלא הוראה מגבוה (!) – הכיצד?!

תשובות שונות ניתנו לכך, והכול לפי הזמן והמקום של הפרשן. מקצת הפרשנים חשו במתקפה נגד המקרא והיהדות (מצד האיסלאם והנצרות), ובתשובותיהם ניכרת נימה של אפולוגטיקה. העיון בפירושים לדורותיהם מעלה שיש שש גישות עיקריות בפתרון הבעיה.

**א. קיום ההבטחה לאברהם**

בברית בין הבתרים הובטח לאברהם: "ווְגַם אֶת הַגּוֹי אֲשֶׁר יַעֲבֹדוּ דָּן אָנֹכִי וְאַחֲרֵי כֵן **יֵצְאוּ** בִּרְכֻשׁ גָּדוֹל" (בר' טו:יד). ולכך מכוון הפסוק "וַיַּךְ כָּל בְּכוֹר בְּאַרְצָם רֵאשִׁית לְכָל אוֹנָם. **וַיּוֹצִיאֵם** בְּכֶסֶף וְזָהָב וְאֵין בִּשְׁבָטָיו כּוֹשֵׁל" (תה' קה:לו-לז).

ברכות ט ע"א: "אמר ליה הקב"ה למשה: ... ואמור להם לישראל: **בבקשה מכם, שאלו ממצרים** כלי כסף וכלי זהב, שלא יאמר אותו צדיק: "וַעֲבָדוּם וְעִנּוּ אֹתָם" (בר' טו:יג) – קיים בהם, "וְאַחֲרֵי כֵן יֵצְאוּ בִּרְכֻשׁ גָּדוֹל" (שם:יד) – לא קיים בהם".

ראב"ע: "**ויש מתאוננים ואומרים כי אבותינו גנבים היו**. ואלה הלא יראו, כי מצוה עליונה (=מה')היתה. **ואין טעם לשאול למה**, כי השם ברא הכל, והוא נתן עושר למי שירצה ויקחנו מידו ויתננו לאחר. ואין זה רע, כי הכל שלו הוא".

**ב. הכלים ניתנו להם במתנה**

יש שפירשו את הפועל "שאל" במשמע 'נתן שלא על מנת להחזיר', והכלים ניתנו במתנה גמורה, כמחווה של שכנות טובה. ושמא אף כאות חרטה על שנהגו ברשעות.

יוסף בן מתתיהו (יוספוס פלאויוס):[[1]](#footnote-1) "...והמצרים **כיבדו אותם במתנות**; אלה כדי שימהרו, ואלה מתוך ידידות של שכנים שהיו רוחשים להם. והם יצאו, והמצרים בוכים ומתחרטים שנהגו בהם ברשע".

רס"ג: "'וְשָׁאֲלָה' – תקבל במתנה (שמ' ג:כב). 'וְיִשְׁאֲלוּ' – ויקבלו מתנות מן המצרים" (שמ' יא:ב).

רבנו חננאל:[[2]](#footnote-2) "וְשָׁאֲלָה אִשָּׁה מִשְּׁכֶנְתָּהּ" – חס ושלום שיתיר הקב"ה לגנוב דעת הבריות, שישאלו מהם כלי כסף וכלי זהב ולא ישיבו להם, אבל לשון "וְשָׁאֲלָה" הוא שתתן לה במתנה".[[3]](#footnote-3)

רשב"ם: "'וְשָׁאֲלָה אִשָּׁה מִשְּׁכֶנְתָּהּ' – **במתנה גמורה וחלוטה**, שהרי (כתוב) 'וְנָתַתִּי אֶת חֵן הָעָם' (שם:כא). כמו 'שאל ממני ואתנה גוים נחלתך'. **זהו עיקר פשוטו ותשובה למינים**"**.**[[4]](#footnote-4)

**ג. הכלים ניתנו בתור מענק שחרור:**

חזקוני צירף בפירושו הסברים שונים (ראו להלן גישות ד-ה): "'לֹא תֵלְכוּ רֵיקָם' – כי הם יעניקו לכם מג' מינים כסף וזהב ושמלות, לקיים 'יצאו ברכוש גדול' **דוגמת הענקת עבד**" (צאן גרן ויקב).[[5]](#footnote-5)

שד"ל: "'וְשָׁאֲלָה אִשָּׁה' – ... גם לשון 'שאילה' ידוע שהוא על מנת להחזיר... **והאמת** כי זה תחבולה מאת ה'... וה' רצה במשפט וצדק, שלא יצאו ישראל ממצרים ריקם, ועם עיקש ציווה להתפתל... **אמנם יש משיבים**: הן אמת כי בדין נטלו ישראל מה שהשאילום המצרים אשר השתעבדו בהם, ואשר הניחו בידם בנסעם משם המיטלטלים והקרקעות, **אבל איך יצווה ה' מעשה רמייה?** והלא הציווי הזה היה עושה רושם קשה ורע בלב בני ישראל, כי מזה ילמדו לשון תרמית וישחיתו מעלליהם... **אבל בהפך**, נרשם בנפשם כי ה' ישיב לאיש כפועלו, ויעניש הרעים והמתאכזרים על רֵעיהם... **ועם השחרור מגיעה להם ההענקה**, כך דורש החוק, כלומר כך דורש הצדק המוחלט".

מ"ד קאסוטו: "הפירוש הנכון **מבחינה אובייקטיבית** יוצא... על שילוח העבד העברי אחר שנות עבודתו. כתוב כאן: 'וְהָיָה כִּי תֵלֵכוּן לֹא תֵלְכוּ רֵיקָם', וכתוב שם 'וְכִי תְשַׁלְּחֶנּוּ חָפְשִׁי מֵעִמָּךְ לֹא תְשַׁלְּחֶנּוּ רֵיקָם. **הַעֲנֵיק תַּעֲנִיק לוֹ** מִצֹּאנְךָ...' (דב' טו:יג-יד)".[[6]](#footnote-6)

**ד. הכלים נלקחו בתור שכר עבודה**

ספר היובלים[[7]](#footnote-7) (המאה הב' לפנה"ס, יח): "וביום החמשה עשר אסרנוהו (את השטן), לבל ילשין על בני ישראל ביום אשר בו ישאלו כלים ושמלות מאנשי מצרים כלי כסף וכלי זהב וכלי נחושת. ויבוזו את מצרים **תחת העבדות** אשר העבידום בכח. (יט) ולא הוצאנו את בני ישראל ממצרים ריקם".

פילון האלכסנדרוני (ראשית המאה א' לספירה):[[8]](#footnote-8) "כי לקחו אתם שלל רב... לא מתוך אהבת בצע, או כפי שיאמר המאשים, מתוך חמדת נכסי הזולת – מניין להם זו? – אלא ראשית כול **נטלו בזה את השכר המגיע להם** בעד עבודתם כל הזמן"; שנית... ( ראו להלן, גישה ו).

רד"ק: "'וְאַחֲרֵי כֵן יֵצְאוּ בִּרְכֻשׁ גָּדוֹל' (בר' טו:יד) – אחרי תשלום ארבע מאות שנה יצאו מן העבודה בממון רב **חלף עבודתם אשר עבדום**".

חזקוני: "'וְשָׁאֲלָה אִשָּׁה' **– במתנה גמורה**... כלי כסף וכלי זהב ושמלת לכבוד החג שתחוגו לי במדבר. "וְנִצַּלְתֶּם אֶת מִצְרָיִם" (שם) – **בשכר שעבוד עבודת פרך**".

אברבנאל: "וגם על הדבר הזה כתב הר"ן שגזר הב"ה בו כדי שבעבורו ירדפו המצרים אחרי בני ישראל ויהיו נטבעים בים סוף וסיבה נכונה היא. האמנם במעמד בין הבתרים כבר נאמר 'וְגַם אֶת הַגּוֹי אֲשֶׁר יַעֲבֹדוּ דָּן אָנֹכִי', ואח"כ 'יֵצְאוּ בִּרְכֻשׁ גָּדוֹל', ולכן אין המלט מהיות הדבר הזה להם חלף עבודתם".

**ה. פיצוי כנגד הבתים והרכוש שהשאירו במצרים**

חזקוני: "במקום שהניחו ישראל **בתיהם ושדותיהם וכליהם** שלא יכלו לשאת עמהם... ואין עליהם להשיב להם את מה ששאלו, שהרי הניחו להם בתיהם ושדותיהם וכליהם".

אברבנאל: "...ובזה יהיה לישראל **שכר חלף כל כלי בתיהם** הכבדות אשר יעזבו בבתיהם לשכניהם. וזה אומרו 'וְנִצַּלְתֶּם אֶת מִצְרָיִם' (שמ' ג:כב), שיהיה לכם התנצלות גדולה לפני כל מי שיגנה פועל זה, מפני שכבר עזבתם אצלם כל נכסיכם וגם מפני השעבוד שנשתעבדו בכם ואין התנצלות גדולה מזו".

המלבי"ם: "...שצוה שתשאל אשה משכנתה... שבזה לא היה דרך גזל, **כי השכנים יקחו להם בעבור זה את כלי ביתם ובתיהם ושדותיהם** שישארו במצרים ששוים כמו הכלי כסף ששאלו מאתם... וא"כ בעת ששאלו הכלים שהיה השילוח ע"מ לשוב, היתה השאלה ע"מ להחזיר, ובעת היציאה... א"כ **הם בעצמם מחלו על הכלים**, אחרי שגרשו אותם ע"מ שלא לשוב וממילא לא יוכלו להביא את הכלים בחזרה, הרי מחלו להם על הכלים".

רד"צ הופמן: "'וְהָיָה כִּי תֵלֵכוּן' (שמ' ג:כא), לפי שהאמתלה ללכת דרך שלושת ימים לזבוח וכו' תגרור אחריה שבני ישראל ייאלצו להשאיר את רכושם בארץ מצרים, מבטיח ה' כי למרות זאת לא יצאו משם ריקם, אלא שבעד הרכוש שישאירו במצרים יפוצו על ידי אותם כלי כסף וכלי זהב שישאלו – ידרשו מן המצרים".

**ו. הכלים נלקחו בתור שלל מלחמה**

פילון האלכסנדרוני: "בין כך ובין כך היטיבו לעשות: בין נטלו, כבעת שלום, **את השכר ששללו**... (ראו לעיל, גישה ד), בין החליטו, כבעת מלחמה, **לקחת את רכוש האויב כחוק המנצח**...".

ספרי דברים קכ: "מה במצרים הענקתי לך ושניתי לך אף אתה הענק לו ושנה לו... וכן הוא אומר 'כַּנְפֵי יוֹנָה נֶחְפָּה בַכֶּסֶף' (תה' סח:יד) זו ביזת מצרים, 'וְאֶבְרוֹתֶיהָ בִּירַקְרַק חָרוּץ' (שם) זו ביזת הים.

ספורנו: ונצלתם את מצרים – "אף על פי שתקבלו הכל מהם **דרך השאלה**, ותהיו חייבים להחזיר, הנה תקנו אחר כך את הכל בדין, ברדפם אחריכם להלחם בכם ולשלול את שללכם. כי אמנם כאשר מתו באותה המלחמה, כי ה' נלחם, היה בדין מדה כנגד מדה **כל שלל הרודפים לנרדפים**, **כמנהג בכל מלחמה**".

ואסיים בסיפור המאלף של התלמוד )סנהדרין צא ע"א( על ההתדיינות ש'התקיימה' בבית הדין (הבינלאומי) של אלכסנדר הגדול: "באו בני מצרים לדון עם ישראל לפני אלכסנדרוס מוקדון וטענו: "וַה' נָתַן אֶת חֵן הָעָם בְּעֵינֵי מִצְרַיִם וַיַּשְׁאִלוּם" (שמ' יב:לו) – תנו לנו כסף וזהב שנטלתם ממנו. אמר גביהא בן פסיסא... תנו לנו שכר עבודה של ששים ריבוא, ששיעבדתם במצרים שלשים שנה וארבע מאות שנה".[[9]](#footnote-9)

**דף שבועי, גיליון 1452, בא, תשפ"ב**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: dafshv@mail.biu.ac.il

ניתן לפנות לכתובת זו ולקבל את הדף מדי שבוע בדוא"ל.

 [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \* שמעון שרביט הוא פרופסור אמריטוס של אוניברסיטת בר-אילן ורקטור המכללה האקדמית אשקלון.

\*\* המאמר מוקדש לנכדי היקר, יונתן נ"י, בן נועם ומרב שרביט, לרגל היכנסו לעול המצוות. יהי רצון שיגדל בתורה, בחכמה ובדרך ארץ, והוריו ימשיכו לרוות ממנו נחת.

 **קדמוניות היהודים**, ספר שני, עמ' 68**.** [↑](#footnote-ref-1)
2. מובא בפירוש רבנו בחיי לשמ' ג:כב. [↑](#footnote-ref-2)
3. מאין זו המשמעות העיקרית של הפועל במקרא ולאחריו. העניין הלשוני-סמנטי לא יידון כאן. [↑](#footnote-ref-3)
4. לנוצרים**.** [↑](#footnote-ref-4)
5. "וְכִי תְשַׁלְּחֶנּוּ חָפְשִׁי מֵעִמָּךְ לֹא תְשַׁלְּחֶנּוּ רֵיקָם. הַעֲנֵיק תַּעֲנִיק לוֹ מִצֹּאנְךָ וּמִגָּרְנְךָ וּמִיִּקְבֶךָ אֲשֶׁר בֵּרַכְךָ ה' אֱ‑לֹהֶיךָ תִּתֶּן לוֹ"(דב' טו:יג-יד**).** [↑](#footnote-ref-5)
6. פירוש על ספר שמות, עמ' 27**.** [↑](#footnote-ref-6)
7. תימן הספרים החיצוניים שלא נכללו במקרא העברי. ראו מהדורת כהנא, מח, טו-יט. [↑](#footnote-ref-7)
8. בספרו **על חיי משה**, ספר א. [↑](#footnote-ref-8)
9. מלפני כעשרים שנה פורסם שדיקן פקולטה למשפטים במצרים הגיש תביעה לבית הדין הבינלאומי בהאג נגד העם היהודי, ותבע את השבת הרכוש שנגנב ממצרים שעלה לסכומים דמיוניים (כללו הצמדה וריבית של 3000 שנה)... [↑](#footnote-ref-9)